
TIIVISTELMÄ 


Euroopan unionin neuvosto julkaisi verkko- ja tietoturvadirektiivin (NIS-direktiivi) lopullisen version 21. 
huhtikuuta 2016. Vaikka Euroopan parlamentin onkin muodollisesti allekirjoitettava direktiivi tänä kesänä, kolme 
EU:n toimielintä on hyväksynyt itse tekstin eikä sen odoteta muuttuvan. Jäsenvaltioiden on saatettava direktiivi 
osaksi kansallista lainsäädäntöään 21 kuukauden kuluessa direktiivin hyväksymisestä. Tätä prosessia 
auttaaksemme olemme laatineet liitteeksi ohjeet parhaiksi käytännöiksi, joiden avulla teknologia-alalle olennaiset 
asiat voidaan panna tehokkaasti täytäntöön direktiivin laatijoiden tarkoitusperien mukaisesti. 


EU:n NIS-direktiivi on ensimmäinen yleiseurooppalainen kyberturvallisuutta käsittelevä lainsäädäntö. Se keskittyy 
kyberturvallisuusviranomaisten toiminnan vahvistamiseen kansallisella tasolla ja viranomaisten välisen yhteistyön 
lisäämiseen. Direktiivi tuo mukanaan myös avaintoimialoja koskevia turvallisuusvaatimuksia. 


Kaiken kansallisen toimeenpanolainsäädännön pitää huomioida direktiivin kaksi päätavoitetta: (1) maan 
kriittisten infrastruktuurien kyberturvallisuuden korkean tason varmistaminen, (2) EU:n jäsenvaltioiden välisen 
tehokkaan yhteistyömekanismin vakiinnuttaminen ensimmäisen tavoitteen edistämiseksi. Resursseja olisi 
varattava ennen kaikkea näiden kahden tärkeän tavoitteen saavuttamiseen. 


Teknologia-alalla erityisen kiinnostuksen kohteena ovat ns. digitaalisen palvelun tarjoajiin liittyvät säännökset. 
Direktiivissä todetaan selvästi, että keskeisten palvelujen tarjoajien ja digitaalisen palvelun tarjoajien välillä on 
perustavanlaatuisia eroja. Viimeksi mainittuja ei pidetä sinänsä kriittisenä infrastruktuurina. Kuten 
lainsäädännössä todetaan, näihin digitaalipalveluihin vaikuttava poikkeama aiheuttaisi selvästi alhaisemman 
riskin maan taloudelliselle ja yleiselle turvallisuudelle. On olennaista pitää mielessä tämä ero, jotta sääntöjä 
valvovien ja täytäntöönpanevien viranomaisten vähäiset resurssit voidaan hyödyntää vaikuttavasti ja tehokkaasti. 





Edellä esitetyn vuoksi, kehotamme pitämään tiukasti mielessä, mikä on direktiivin tarkoitettu soveltamisala. 
Päätöksentekijöiden tulisi kansallisessa lainsäädännössä kohdistaa turvallisuusvaatimuksia vain niihin sektoreihin, 
jotka on määritelty keskeisten palvelujen tarjoajiksi ja digitaalisen palvelun tarjoajiksi. 


Lainkäyttövallan osalta digitaalisen palvelun tarjoajien pitäisi pystyä vetoamaan päätoimipaikkansa sijaintimaassa 
sovellettavaan lakiin myös tapauksissa, joihin liittyy useamman kuin yhden maan toimivaltaisia viranomaisia. 
Valvonnan osalta toimivaltaisten viranomaisten olisi noudatettava jälkikäteistä toimintatapaa sen sijaan, että 
määrättäisiin digitaalisen palvelun tarjoajien valvontaa koskeva yleinen velvoite. Lisäksi viranomaisten olisi 
keskityttävä tuloksiin ja säilytettävä keskeisten palvelujen tarjoajien ja digitaalisen palvelun tarjoajien välinen ero 
siten, ettei viimeksi mainittuihin sovelleta vaatimuksia, joita direktiivi ei edellytä, kuten tarkastuksia ja sitovia 
ohjeita. 


Perustuen direktiivin toteamukseen, jonka mukaan digitaalisen palvelun tarjoajat edustavat selvästi alhaisempaa 
turvallisuusriskiä, digitaalisen palvelun tarjoajiin olisi sovellettava erilaisia turvallisuustoimenpiteitä kuin 

keskeisten palvelujen tarjoajiin. Näiden palvelujen osalta päätöksentekijöiden = olisi toteutettava 
yhdenmukaistamistavoite, otettava huomioon alan käytössä olevat kansainväliset standardit, vältettävä 
teknologia-mandaatteja ja kunnioitettava direktiiviin kirjattua digitaalisen palvelun tarjoajien oikeutta määritellä 
parhaiten järjestelmiinsä sopivat turvallisuustoimenpiteet. Poikkeamista ilmoittaminen olisi myös niin pitkälle kuin 
mahdollista yhdenmukaistettava Euroopan tasolla. Tällöin olisi keskityttävä palvelun jatkuvuuteen vaikuttaviin 
poikkeamiin, sovellettava joustavuutta ilmoitusten ajoituksessa ja luotava luotettava ympäristö, joka rohkaisee 
tiedonjakoon kasvattamatta ilmoittavan osapuolen vastuuta. 


Keskeisten — palvelujen tarjoajille määrätyt toimenpiteet vaikuttavat myös muihin toimialoihin, kun 
turvallisuustoimenpiteet ja poikkeamista ilmoittaminen siirtyvät ketjussa alaspäin sopimusehtoihin. Tämä pätee 
etenkin pilvipalveluihin. Sen vuoksi digitaalisen palvelun tarjoajiin saatetaan välillisesti soveltaa niiden 
asiakkaiden kansallisia lakeja ja siksi tarvitsemme näihin palveluihin sovellettavia, kansainvälisesti tunnustettuja 
turvallisuustoimenpiteitä. Ehdotamme myös keskeisten palvelujen tarjoajien ja digitaalisen palvelun tarjoajien 
ilmoitusvaatimusten mahdollisimman hyvää yhteensovittamista ja synergiaa, koska digitaalisen palvelun tarjoajat 
todennäköisesti joutuvat tekemään ilmoituksensa kahdesti. 


Direktiivin tavoite on verkko- ja tietojärjestelmien yhteinen korkeatasoinen turvallisuus, joka parantaa sisäisten 
markkinoiden toimintaa. Jotta tämä vaativa tavoite saavutettaisiin, direktiivin saattamisessa osaksi kansallista 
lainsäädäntöä on keskityttävä riskiperustaiseen, yhdenmukaistettuun ja kansainväliseen lähestymistapaan. Siten 
yksityisen sektorin toimijat voivat joustavasti sopeutua jatkuvasti muuttuvaan uhkaympäristöön, 
kyberviranomaiset voivat keskittää rajalliset resurssit tärkeimpiin haasteisiin ja voidaan huomioida se, että 
ongelmaan, joka ei tunnusta valtiorajoja, on löydettävä globaali ratkaisu. Toivomme, että näistä neuvoista on 
hyötyä tavoitteen saavuttamisessa ja vastaamme mielellämme mahdollisiin lisäkysymyksiin. 

Liite: Parhaat käytännöt NIS-direktiivin saattamiseksi osaksi kansallista 
lainsäädäntöä 


1. Digitaalisen palvelun tarjoajat 
a) Soveltamisala 


e Direktiivin mukaan verkossa toimivia markkinapaikkoja, verkossa toimivia hakukoneita ja pilvipalveluja 
pidettäisiin digitaalisen palvelun tarjoajina ja ne sisältyisivät siten direktiivin soveltamisalaan. Vaikka 
kyseessä on vähimmäistason yhdenmukaistamista koskeva direktiivi (3 artikla), on tärkeää säilyttää 
johdonmukaisuus koko EU:n alueella, eikä jäsenvaltioiden siten pitäisi soveltaa kansallisen lainsäädännön 
turvallisuusvaatimuksia muihin kuin keskeisten palvelujen tarjoajiksi tai digitaalisen palvelun tarjoajiksi 
määriteltyihin aloihin siten kuin ne on määritelty 4 artiklassa. 


e Direktiivissä mainitaan nimenomaisesti, että laitteistojen valmistajat tai ohjelmistojen kehittäjät eivät ole 
keskeisten palvelujen tarjoajia tai digitaalisen palvelun tarjoajia, eivätkä ne siten kuulu kansallisten 
direktiivin täytäntöönpanolakien piiriin (johdanto-osan kappale 50). 


e Direktiivissä suljetaan nimenomaisesti soveltamisalan ulkopuolelle verkkokauppojen osalta ne 
verkkopalvelut, jotka toimivat välittäjinä kolmansien osapuolien tarjoamille palveluille, joiden kautta 
myynti- tai palvelusopimus lopulta tehdään (esim. vertailusivustot) (johdanto-osan kappale 15). 


e Verkossa toimivan hakukoneen määritelmän ei tulisi kattaa hakutoimintoja, jotka rajoittuvat tietyn 
verkkosivuston sisältöön, vaikka toiminnoissa hyödynnettäisiin ulkopuolista palveluntarjoajaa (johdanto- 
osan kappale 16). 


e Direktiivin mukainen pilvipalvelujen määritelmä riippuu siitä, jaetaanko pilvipalveluresursseja useampien 
käyttäjien kesken (4 artiklan 19 kohta ja johdanto-osan kappale 17). Koska yksityiset pilvipalvelut (toisin 
kuin julkiset pilvipalvelut) on tarkoitettu yksittäiselle organisaatiolle, niiden ei pitäisi katsoa kuuluvan 
määritelmän piiriin. 


e Direktiivissä korostetaan, että keskeisten palvelujen tarjoajien ja digitaalisen palvelun tarjoajien välillä on 
perustavanlaatuisia eroja, ja siksi digitaalisen palvelun tarjoajiin sovelletaan erilaisia sääntöjä (johdanto- 
osan kappale 57). Tämä ero pitäisi säilyttää direktiivin täytäntöönpanon yhteydessä. 


b) Lainkäyttövalta ja valvonta 


e Digitaalisen palvelun tarjoajia koskeva lainkäyttövalta olisi annettava vain yhdelle jäsenvaltiolle, jossa 
digitaalisen palvelun tarjoajalla on päätoimipaikka EU:ssa. Se vastaa periaatteessa paikkaa, jossa palvelun 
tarjoajalla on pääkonttori EU:ssa (18 artiklan 1 kohta ja johdanto-osan kappale 64). Mielestämme 
digitaalisen palvelun tarjoajien olisi määriteltävä asia itse, ja päätöstä olisi tarkistettava vain, jos 
toimivaltaiset viranomaiset kiistävät sen jälkikäteen toteutettavien valvontatoimien yhteydessä. 

e Kun digitaalisen palvelun tarjoajilla on verkko- ja tietojärjestelmiä muualla kuin siinä maassa, jossa niiden 
päätoimipaikka sijaitsee, 17 artiklan 3 kohdassa säädetään toimivaltaisten viranomaisten yhteistyöstä. 
Digitaalisen palvelun tarjoajien näkökulmasta on kuitenkin tärkeää, että sovelletaan edelleen 
päätoimipaikan maan lakia ja että ne ovat vastuussa vain tämän lainkäyttövallan toimivaltaiselle 
viranomaiselle, joka toimii vuoropuhelun osapuolena. 


e Direktiivissä korostetaan, että koska digitaalisen palvelun tarjoajiin sovelletaan reaktiivisia jälkikäteen 
toteutettavia valvontatoimia, toimivaltaisella viranomaisella ei ole yleistä velvoitetta valvoa digitaalisen 
palvelun tarjoajia ja sen olisi ryhdyttävä toimenpiteisiin vain, jos sille esitetään näyttöä. (17 artiklan 1 
kohta ja johdanto-osan kappale 60). Näitä säännöksiä olisi noudatettava direktiivin täytäntöönpanon 
yhteydessä. 





e Toisin kuin keskeisten palvelujen tarjoajien ollessa kyseessä, viranomaiset voivat digitaalisen palvelun 
tarjoajilta vain pyytää tietoja ja vaatia, että digitaalisen palvelun tarjoajat korjaavat kaikki virheet. 
Direktiivissä tehdään selväksi, että viranomaisilla ei ole tarkastusvaltuuksia eivätkä ne voi antaa sitovia 
ohjeita. Näitä säännöksiä olisi noudatettava myös kansallisella tasolla. 


c) Lisävaatimukset 


e Digitaalisen palvelun tarjoajien turvallisuus- ja ilmoitusvaatimuksiin sovelletaan mahdollisimman 
voimakasta yhdenmukaistamista (16 artiklan 10 kohta). Tämän artiklan tulisi ajatella koskevan palvelun 
tarjoajien verkko- ja tietojärjestelmien perustana olevia tuotteita, palveluja ja ratkaisuja. Sen vuoksi 
lisävaatimuksia, kuten tuotetestausta, ei tule asettaa, jos tuotteita ja palveluja käytetään tässä 
yhteydessä. 


d) Turvallisuustoimenpiteet ja -standardit 


e Digitaalisen palvelun tarjoajiin olisi sovellettava kevyempiä turvallisuustoimenpiteitä kuin keskeisten 
palvelujen tarjoajiin. Digitaalisen palvelun tarjoajien olisi voitava vapaasti määritellä, kuinka ne hoitavat 
turvallisuusasiat ja kuinka ne varmistavat verkko- ja tietojärjestelmiensä suojan niihin kohdistuvan riskin 
suuruuteen sopeutetusti (johdanto-osan kappale 49). 


e Turvallisuustoimenpiteiden olisi oltava prosessisuuntautuneita ja keskityttävä riskinhallintaan. Ne eivät 
saisi edellyttää, että tieto- tai viestintäteknologiatuotteet suunnitellaan, kehitetään tai valmistetaan 
tietyllä tavalla (johdanto-osan kappale 51). 


e Direktiivissä korostetaan, että jäsenvaltio ei saa määrätä mitään lisäturvallisuusvaatimuksia digitaalisen 
palvelun tarjoajille (16 artiklan 10 kohta). 


e Odotamme ohjeita useilta toimijoilta. Jäsenvaltiot varmistavat, että direktiivissä hahmotellut 
toimenpiteet hyväksytään (16 artiklan 1 kohta). Ne voivat kannustaa käyttämään toimenpiteiden 
käyttöönottoon tähtääviä standardeja (19 artiklan 1 kohta) ja keskustella standardeista eurooppalaisten 
standardointijärjestöjen kanssa yhteistyöryhmässä (11 artiklan 3 kohdan h alakohta). ENISA antaa 
neuvoja asianmukaisista standardeista (19 artiklan 2 kohta) ja Euroopan komission vastuulla on hyväksyä 
turvallisuustoimenpiteitä koskevia täytäntöönpanosäädöksiä (16 artiklan 8 kohta). 

e Kun otetaan huomioon toiminnan monimutkaisuus ja yhdenmukaistamisesta saatavat edut, 
suosittelemme, että kansallisessa menettelyssä pääosin odotetaan täytäntöönpanosäädöksiä ennen kuin 
sovitaan asianmukaisista toimenpiteistä. Täytäntöönpanosäädökset on joka tapauksessa saatettava 
valmiiksi vuoden kuluessa direktiivin voimaantulosta. Täytäntöönpanosäädökset eivät itsessään saa 
vaarantaa digitaalisen palvelun tarjoajien kykyä määrittää niiden järjestelmiin parhaiten soveltuvat 
turvallisuustoimenpiteet. 


e Standardeja koskevan artiklan mukaisesti voidaan vedota eurooppalaisiin tai kansainvälisesti 
hyväksyttyihin standardeihin (19 artiklan 1 kohta). Kun otetaan huomioon alalla olemassa olevien 
kansainvälisten standardien kypsyysaste, suosittelemme asianmukaisten standardien ollessa olemassa, 
että sertifiointi tällaisen standardin mukaisesti (kuten ISO 27001) olisi riittävä osoitus vaatimusten 
noudattamisesta. 


e Standardisertifioinnin pitäisi joka tapauksessa olla vapaaehtoista, ei pakollista. 19 artiklassa painotetaan, 
että minkä tahansa standardin käyttöön voidaan vain kannustaa ilman että jäsenvaltiot ”määräävät 
käyttämään jotain tiettyä teknologiaa tai harjoittavat syrjintää jonkin tietyn teknologian käytön 
suosimiseksi.” 


e) Turvapoikkeamista ilmoittaminen 


e NIS-direktiivin mukaisesti sekä turvallisuustoimenpiteiden että myös poikkeamien 
ilmoittamismenettelyjen muokkaamiseen osallistuvat useat osapuolet. Jäsenvaltioiden on varmistettava, 
että digitaalisen palvelun tarjoajat ilmoittavat niistä turvapoikkeamista, joilla on merkittävä vaikutus 
niiden tarjoaman (direktiivin soveltamisalaan kuuluvan) palvelun tarjoamiseen (16 artiklan 3 kohta), 
yhteistyöryhmän tehtävänä on keskustella ilmoituksia koskevista järjestelyistä (11 artiklan 3 kohdan m 
alakohta) ja komissio hyväksyy täytäntöönpanosäädökset (16 artiklan 8 ja 9 kohta). 


e Suosittelemme tämänkin osalta, että kansalliseen lainsäädäntöön saattamisessa odotetaan 
täytäntöönpanosäädöksiä, joiden puitteissa ilmoittamiskynnystä koskeva täytäntöönpanosäädös on 
hyväksyttävä vuoden kuluessa direktiivin voimaantulosta. 


e Mitä tulee ilmoitettavaa poikkeamatyyppiä koskeviin ehtoihin, digitaalisen palvelun tarjoajien on 
ilmoitettava “kaikista poikkeamista, joilla on merkittävä vaikutus [niiden] palvelun tarjoamiseen” (16 
artiklan 3 kohta). Kuten televiestintäoperaattorien puitedirektiivin 13a artiklan vastaavien säännösten 
täytäntöönpanossa, uskomme että tämänkin tulkinnassa olisi painotettava tarjottujen palvelujen 
jatkuvuutta (tai saatavuutta). Toisin sanoen, palvelukatkoksista jotka ylittävät tietyn kynnysrajan (joka 
määritetään täytäntöönpanosäädöksissä) olisi ilmoitettava ennemminkin kuin muun tyyppisistä 
turvapoikkeamista. Näin voidaan keskittyä talouteen tai yhteiskuntaan kaikkein todennäköisimmin 
vaikuttaviin poikkeamiin ja samalla minimoida (vaikkakaan ei kokonaan poistaa) päällekkäisyys, joka 
syntyy yleistä tietosuojaa koskevan asetuksen ilmoitusvaatimuksista henkilötietoja koskevissa 
rikkomuksissa. 


e Lisäksi keskeisten palvelujen tarjoajia koskevassa ilmoitusvelvoitteessa määritellään, että näiden 
toimijoiden on ilmoitettava "poikkeamista, joilla on merkittävä vaikutus niiden tarjoamien palvelujen 
jatkuvuuteen”. Tässä painotetaan jälleen selkeästi palvelun jatkuvuutta (tai saatavuutta). Lainsäätäjien 

mukaan digitaalisen palvelun tarjoajien velvoitteiden olisi oltava kevyempiä kuin keskeisten palvelujen 
tarjoajien velvoitteiden (johdanto-osan kappale 49). NIS-direktiivin mukaisen digitaalisen palvelun 
tarjoajien poikkeamien ilmoittamisvelvoitteen ei siten pitäisi olla laajempi kuin keskeisten palvelujen 
tarjoajien velvoitteen ja tämän eron pitäisi näkyä velvoitteiden kynnysarvoissa. Samalla korostuu 
edelleen, että digitaalisen palvelun tarjoajien poikkeamailmoitukset olisi rajoitettava poikkeamiin, jotka 
ylittävät tietyn kynnysarvon ja vaikuttavat palvelun jatkuvuuteen/saatavuuteen. Ilmoituksia ei tulisi 
edellyttää poikkeamista, jotka liittyvät tietojen eheyteen tai luottamuksellisuuteen, koska nämä 
tapaukset on jo suurelta osin katettu GDPR- ja elIDAS-asetusten mukaisissa ilmoitusvaatimuksissa. 


e Ilmoittamisen ajoituksen osalta olemme tyytyväisiä ilmaisun “ilman aiheetonta viivytystä” sisältämään 
joustavuuteen (16 artiklan 3 kohta). Täytäntöönpanon ei pitäisi johtaa ehdottomiin määräaikoihin, koska 
poikkeamien monimutkaisuus vaihtelee suuresti. Yhtäläiset ilmoitusmääräajat johtaisivat epätarkkaan 
raportointiin, jolloin jäisi epäselväksi kuinka laajasti poikkeamat alun perin kohdistuivat järjestelmiin. Ne 
vaikuttaisivat myös poikkeamista vastuussa olevien ammattilaisten kykyyn priorisoida poikkeamaan 
reagointi sen sijaan että he käyttäisivät aikaansa poikkeamaa koskevaan raportointiin. 


e Kuten edellä on mainittu, direktiivin mukaisesti ilmoitettavat turvapoikkeamat saattavat edellyttää 
ilmoittamista myös tietosuojalain mukaisesti, riippuen siitä onko henkilötietoja loukattu. Tämä ei tarkoita 
ainoastaan sitä, että samasta poikkeamasta on ilmoitettava eri viranomaisille, vaan että nämä 
viranomaiset voivat jopa sijaita eri jäsenvaltioissa sen mukaan, mitä lainkäyttövaltaa digitaalisen palvelun 
tarjoajiin sovelletaan näissä kahdessa laissa. Suosittelemme, että jäsenvaltiot huomioivat tämän 
ongelman ja pyrkivät siihen, että poikkeamista tehdään vain yksi ilmoitus ja että luodaan viestintäkanavat 
jäsenvaltioiden välisten tärkeiden = tietojen = jakamiseksi vaarantamatta liiketoiminnan 
luottamuksellisuutta. 


e Toimivaltaisten viranomaisten olisi otettava huomioon digitaalisen palvelun tarjoajien maineeseen 
kohdistuvat vaikutukset sekä kaupalliset vaikutukset ennen poikkeamatietojen julkistamista. Vielä 
tärkeämpää on huomioida se, että poikkeamatiedon julkistaminen saattaa lisätä turvallisuusriskiä. Sen 
vuoksi on tärkeää koordinoida toimintaa kyseessä olevien toimijoiden kesken ennen minkäänlaista 
julkistamista. 


e Direktiivissä korostetaan, että luottamuksellisia tietoja olisi käsiteltävä luottamuksellisina (johdanto-osan 
kappaleet 41 ja 59 sekä 1 artiklan 5 kohta). 


e 16 artiklan 3 kohdassa korostetaan, että turvapoikkeamasta ilmoittaminen ei saa lisätä ilmoittavan 
osapuolen vastuuta. 


2. Keskeisten palvelujen tarjoajat 
a) Turvallisuustoimenpidevaatimusten siirtyminen toimittajaketjussa 


e Digitaalisen palvelun tarjoajiin, joilla on asiakkaina keskeisten palvelujen tarjoajia, kohdistuu 
sopimusneuvottelujen yhteydessä soveltuvia turvallisuustoimenpidevaatimuksia, jotka perustuvat 
keskeisten palvelujen tarjoajia koskeviin säännösvelvoitteisiin (14 artiklan 1 kohta). Näin ollen, 

digitaalisen palvelun tarjoajiin voidaan välillisesti soveltaa niiden asiakkaiden kansallista lakia riippumatta 
digitaalisen palvelun tarjoajien eurooppalaisen pääkonttorin sijaintimaassa sovellettavasta laista. 


e Keskeisten palvelujen tarjoajia koskevia turvallisuustoimenpiteitä olisikin pyrittävä yhdenmukaistamaan. 
Vaikka jäsenvaltioilla on oikeus määrätä keskeisten palvelujen tarjoajille tiukempia velvoitteita kuin mitä 
direktiivissä on säädetty (3 artikla), suosittelemme pidättäytymään tästä ja rohkaisemme jäsenvaltioita 
pyrkimään yhdenmukaiseen lähestymistapaan. Tämä voidaan saada aikaan välttämällä lisätoimenpiteitä, 
jotka liittyvät saattamiseen osaksi kansallista lainsäädäntöä ja määrittämällä asianmukaisia 
turvallisuustoimenpiteitä yhteistyöryhmässä sen sijaan, että keskityttäisiin kansalliseen menettelyyn. 


e Turvallisuustoimenpiteiden olisi perustuttava mahdollisimman pitkälti kansainvälisiin standardeihin 
(kuten ISO 27x -sarja) ja tunnustettuihin parhaisiin turvallisuuskäytäntöihin. 


e Keskeisten palvelujen tarjoajille määrätyissä turvallisuustoimenpiteissä ei saisi missään tapauksessa 
edellyttää tietyn tieto- ja viestintäteknologiatuotteen suunnittelua, kehittämistä tai valmistamista tietyllä 
tavalla (johdanto-osan kappale 51). 


b) Turvapoikkeamien ilmoittamisvaatimusten siirtyminen toimittajaketjussa 


e Keskeisten palvelujen tarjoajien on ilmoitettava turvapoikkeamista, jotka koskevat niiden kanssa 
sopimussuhteessa olevia digitaalisen palvelun tarjoajia ja jotka vaikuttavat keskeisten palvelujen 
tarjoamiseen (16 artiklan 5 kohta). Digitaalisen palvelun tarjoajien on siten sopimuksen mukaisesti 
ilmoitettava kyseiselle keskeisten = palvelujen tarjoajalle näihin mahdollisesti vaikuttavista 
turvapoikkeamista. 


e Arvostamme ajoituksen joustavuutta ilmoittamisessa keskeisten palvelujen tarjoajille, mikä ilmenee 
ilmaisussa “ilman aiheetonta viivytystä” (14 artiklan 3 kohta). Kun direktiiviä saatetaan osaksi kansallista 
lainsäädäntöä, ei pitäisi ottaa käyttöön tarkkoja määräaikoja. Joka tapauksessa, jos keskeisten palvelujen 
tarjoajia pyydetään perustelemaan ilmoittamiseen kulunut aika, niitä koskevan arviointijakson pitäisi 
alkaa siitä hetkestä, jolloin keskeisten palvelujen tarjoaja on saanut tiedon poikkeamasta eikä siitä 
hetkestä, jolloin digitaalisen palvelun tarjoaja on tullut tietoiseksi poikkeamasta. 


e 14artiklan 7 kohdassa mainitaan, että yhteistyöryhmä voisi luoda suuntaviivoja niistä tilanteista, joissa 
keskeisten palvelujen tarjoajien edellytetään ilmoittavan poikkeamista sen sijaan, että komissio 
yhdenmukaistaisi digitaalisen palvelun tarjoajien ilmoitustehtävää. Kun otetaan huomioon digitaalisen 
palvelun tarjoajien kaksinkertainen ilmoitusvaatimus, on tärkeää, että ilmoitusvelvoitteet eivät ole 
ristiriitaisia ja niitä yhdenmukaistetaan mahdollisimman paljon. Menettelyä olisi tarkasteltava tätä 
tavoitetta vastaan. Lisäksi digitaalisen palvelun tarjoajien ilmoitusvaatimuksissa olisi kunnioitettava 
niiden luottamuksellisuusvelvoitteita asiakkaitaan eli keskeisten palvelujen tarjoajia kohtaan, eikä 
digitaalisen palvelun tarjoajia pitäisi pyytää jakamaan luottamuksellisia liiketoimintatietoja. 

TIETOJA DIGITALEUROPESTA 


DIGITALEUROPE edustaa digitaaliteknologia-alaa Euroopassa. Jäseniimme kuuluu joitakin maailman suurimpia IT-alan sekä 
televiestintä- ja kuluttajaelektroniikan yhtiöitä ja kansallisia yhdistyksiä kaikkialta Euroopasta. DIGITALEUROPEn tavoitteena 
on, että eurooppalaiset yritykset ja kansalaiset voivat hyötyä täysimittaisesti digitaaliteknologioista. Se pyrkii myös Euroopan 
kasvuun ja siihen, että Eurooppa houkuttelee puoleensa pysyvästi maailman parhaimpia digitaaliteknologia-alan yrityksiä. 


DIGITALEUROPE varmistaa alan osallistumisen EU:n käytäntöjen kehittämiseen ja täytäntöönpanoon. DIGITALEUROPEssa on 
62 yritysjäsentä ja 37 kansallista teollisuusyhdistystä eri puolilta Eurooppaa. Verkkosivustollamme on lisätietoja 
DIGITALEUROPEn viimeaikaisista uutisista ja toiminnasta: http://www.digitaleurope.org 


DIGITALEUROPEN JÄSENYYS 


Yritysjäsenet 








Airbus, Amazon Web Services, AMD, Apple, BlackBerry, Bose, Brother, CA Technologies, Canon, Cisco, Dell, Epson, Ericsson, 
Fujitsu, Google, Hewlett Packard Enterprise, Hitachi, HP Inc., Huawei, IBM, Ingram Micro, Intel, iQor, JVC Kenwood Group, 
Konica Minolta, Kyocera, Lenovo, Lexmark, LG Electronics, Loewe, Microsoft, Mitsubishi Electric Europe, Motorola Solutions, 
NEC, Nokia, Nvidia Ltd., Océ, Oki, Oracle, Panasonic Europe, Philips, Pioneer, Qualcomm, Ricoh Europe PLC, Samsung, SAP, 
SAS, Schneider Electric IT Corporation, Sharp Electronics, Siemens, Sony, Swatch Group, Technicolor, Texas Instruments, 
Toshiba, TP Vision, VMware, Western Digital, Xerox, Zebra Technologies, ZTE Corporation. 


Kansalliset toimialayhdistykset 


Alankomaat: Nederland ICT, FIAR Portugali: AGEFE Suomi: Teknologiateollisuus ry 
Belgia: AGORIA Puola: KIGEIT, PIIT, ZIPSEE Tanska: DI Digital, IT-BRANCHEN 
Bulgaria: BAIT Ranska: AFNUM, Force Numérique, Turkki: Digital Turkey Platform, ECID 
Espanja: AMETIC Tech in France Ukraina: IT UKRAINE 

Irlanti: ICT IRELAND Romania: ANIS, APDETIC Unkari: IVSZ 

Iso-Britannia: techUK Ruotsi: Föreningen Teknikföretagen i Valko-Venäjä: INFOPARK 

Italia: ANITEC Sverige, IT&Telekomföretagen Viro: ITL 

Itävalta: IOÖ Saksa: BITKOM, ZVEI 

Kreikka: SEPE Slovakia: ITAS 

Kypros: CITEA Slovenia: GZS 

Liettua: INFOBALT Sveitsi: SWICO 

